

VLADA REPUBLIKE HRVATSKE

Zagreb, 30. studenoga 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo hrvatskih branitelja |

|  |  |
| --- | --- |
| **Predmet:** | Prijedlog zaključka o sufinanciranju sanacije spomen-obilježja Pieta Croatica na pročelju crkve Sveta Mati Slobode u Zagrebu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članaka 1., 8. i članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_ 2023. donijela

**Z A K L J U Č A K**

1. Vlada Republike Hrvatske podržava sufinanciranje sanacije spomen-obilježja Pieta Croatica na istočnom pročelju crkve Sveta Mati Slobode u Zagrebu čiji je nositelj Župa Duha Svetoga, Zagreb.

2. Sredstva za namjenu iz točke 1. ovoga Zaključka osigurana su u Državnom proračunu Republike Hrvatske za 2023. godinu, na razdjelu Ministarstva hrvatskih branitelja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E NJ E**

Zamolbom za sufinanciranje sanacije spomenika Pieta Croatica na istočnom pročelju crkve Sveta Mati Slobode u Zagrebu, Ministarstvu hrvatskih branitelja obratila se Župa Duha Svetoga.

Crkva Svete Mati Slobode je crkva podignuta u spomen poginulim braniteljima Domovinskog rata, kao znak vremena i stalan podsjetnik na one koji su svoje živote položili za našu slobodu. Iza oltara nalazi se kenotaf (prazan grob) u kojem su ispisana imena hrvatskih branitelja i pripadnika HVO-a poginulih u Domovinskom ratu. Svete Mise u spomen na hrvatske branitelje uobičajeno se održavaju o ovoj crkvi, pogotovo za Dušni dan.

Crkva je izgrađena prema projektu arhitekta Nikole Bašića, a zaštitni znak crkve Pieta izrađen je prema idejnom rješenju istaknutog hrvatskog naivnog slikara Ivana Lackovića Croate. Spomenik Pieta Croatica izveden je u vanjskoj luneti istočnog pročelja crkve, izrađen je od poliranog zelenog granita na kojem je, tehnikom plitkog reljefa, udubljen lik majke koja drži u naručju poginulog hrvatskog branitelja.

Pieta Croatica je s vremenom prepoznata kao mjesto polaganja vijenaca, paljenja svijeća i molitve za poginule hrvatske branitelje u Domovinskom ratu u Republici Hrvatskoj kao i za poginule pripadnike HVO-a u Bosni i Hercegovini.

Arhitektonski elaborat sanacije T.D. 49. pc/23, izradio je d.i.a. Višeslav Franić, „radionica arhitekture Franić“ d.o.o.. Iz elaborata sanacije s opsežnom fotodokumentacijom postojećeg stanja te troškovnikom s jediničnim cijenama, razvidno je da se radi o degradiranom prostoru sa dubinskim zaprljanjima od voska te nizom što manjih, što većih oštećenja.

Cijeneći da se radi o spomeničkom prostoru iznimne nacionalne vrijednosti, predlaže se da Vlada Republike Hrvatske sufinancira troškove sanacije a sredstva za isto osigurana su na razdjelu Ministarstva hrvatskih branitelja, aktivnost K754007 Spomen obilježje žrtvama stradalim u Domovinskom ratu, račun 3821 Kapitalne donacije neprofitnim organizacijama.